Opetus- ja kulttuuriministeriö

katri.santtila@minedu.fi

tiina.eerikainen@minedu.fi

Suomen Kuntaliiton eriävä mielipide työryhmän esitykseen kulttuurin valtionosuusjärjestelmän uudistamiseksi

Kuntaliitto ei kannata työryhmän esitystä, jonka mukaan päätös esittävän taiteen toimintayksikön hyväksymisestä valtionosuuteen oikeutetuksi tehtäisiin määräaikaiseksi. Määräaikaisuus koskee työryhmän esitystä laiksi esittävän taiteen edistämisestä, sen 5 ja 7 pykälää.

Toistaiseksi voimassa oleva oikeus valtionosuuteen ei ole ollut esteenä uusien ja valtionosuuden saamisen edellytykset täyttävien toimintayksiköiden mukaan ottamiselle valtionosuuden piiriin. Nykyisen järjestelmän aikana on uusia teattereita otettu järjestelmän piiriin yhdeksän ja orkestereita viisi.

Esteenä uusien toimijoiden mukaan ottamiselle on ollut ensisijaisesti valtionrahoituksen rajallisuus sekä erikseen valtionrahoitukseen tehdyt säästöt. Vastaava tilanne näkyi jo vuoden 2007 hallituksen esityksessä 45/2007 teatteri- ja orkesterilain muuttamiseksi: ”Valtion talousarviossa oleva henkilötyövuosimäärä niin teattereille kuin orkestereille on jäänyt merkittävästi jälkeen todellisesta tilanteesta. Tästä johtuen ei useampia uusia toimijoita ole voitu hyväksyä valtionosuuden piiriin, vaikka esimerkiksi noin kymmenen teatteri- ja orkesterilain edellytykset täyttävää tanssi- tai puheteatteria on hakenut valtionosuutta.”

Valtionosuusmäärärahan vähyys on näkynyt mm. käytettävissä olevien henkilötyövuosien määrän ja todellisten henkilötyövuosien määrän eron kasvuna sekä valtinosuusmäärärahaan vuodesta 2012 alkaen tehtyinä leikkauksina ja lisäsääntöinä (yhteisvaikutus 20 miljoonaa euroa).

Suomen Kuntaliitto näkee huolestuttavana ehdotuksen, jonka mukaan toimintayksiköt jaetaan opetus- ja kulttuuriministeriön kokonaisharkintaan perustuvalla päätöksellä valtionosuutta koskevan määräajan keston mukaan kahteen ryhmään, 6- ja 3- vuotisiin. Kuntaliiton näkemyksen mukaan määräaikaisuus ylipäätään, ja erityisesti 3 vuoden määräaikaisuus on liian lyhyt aika pysyvään, tavoitteelliseen kehittämistyöhön ja eikä se lisää järjestelmän ennustettavuutta eikä pitkäjänteisyyttä.

Esityksen nykytilan arvioinnissa todetaan, että ” Valtionosuusrahoitus on sen piirissä olevien taide- ja kulttuurilaitosten kannalta pitkäjänteistä ja rahoituksen perusperiaatteet ovat selkeät. Henkilötyövuosiperusteisuus kohtelee erityyppisiä toimijoita tasapuolisesti ja on turvannut säästö- ja muutostilanteissa työpaikkoja ja mahdollistanut freelancer-työvoiman ja ostopalveluiden käyttämisen. Museolaki sekä teatteri- ja orkesterilaki toimivat myös alan ammatillisuuden ja kehittämisen työkaluina.”

Suomen Kuntaliitto ihmettelee työryhmän esityksessä vahvasti näkyvää vaihtuvuuden tavoittelua. Työryhmän asettamispäätöksessä (OKM/42/040/2016) työryhmän tehtävänä on ennen kaikkea ottaa huomioon toimijakentässä ja yhteiskunnassa tapahtuneet muutokset, tukea laadukasta ja vaikuttavaa toimintaa sekä kannustaa uudistuksiin.

Taiteellisista lähtökohdista järjestettävä pysyvä ammatillinen toiminta vaatii riittävän ja ennakoidun rahoituksen. Tämän pysyvyyden ja riittävän rahoituksen puute on näkynyt mm vapaan kentän heikommissa toimintaedellytyksissä, kun niiden rahoitus on pääasiallisesti perustunut määräaikaisiin avustuksiin. Nyt samaa vaihtuvuutta ja ennakoimattomuutta halutaan tuoda laskennallisen valtionosuusjärjestelmän sisälle.

Suomen Kuntaliiton huoli kohdistuu koko kenttään, jolle kuntien rooli eri toimintayksikköjen rahoittajana ja ylläpitäjänä on keskeinen. Suurin osa kaupungeista sekä ylläpitää omaa tuotantoa, että avustaa yksityisiä toimijoita. Yksityinen ylläpitäjä tarkoittaa usein kunnan tai kuntien omistamia yksityisiä yhtiöitä ja säätiöitä, esimerkiksi Helsingissä kaupunginteatteri (säätiö), Espoossa kaupunkiteatteri (säätiö), Turussa kaupunginteatteri (oy) tai Kotkassa Kymi sinfonietta (oy).

Suomen Kuntaliiton mukaan kuntien merkitys taidelaitosten omistajina ja toiminnan rahoittajina tulee huomioida uudistuksessa. Kuntakentän näkemyksen mukaan määräaikainen, jatkuva hakeutuminen rahoituksen piiriin ei ole tarkoituksenmukaista eikä edistä toiminnan kokonaisvaltaista ylläpitämistä ja kehittämiseen sitoutumista.

Kuntaliiton kulttuurin talouden ja toiminnan vertailutiedonkeruussa maan 20 suurinta kaupunkia sekä 30 suurimman kaupungin johdossa olevat 2 kuntaa kattavat väestöstä yli puolet. Vuoden 2016 tiedoissa kaupungit ylläpitivät 65 laitosta, joista vos-laitoksia oli 58 ja avustivat 147 laitosta, joista 77 oli vos-laitoksia. (Kuntien kulttuuritoiminta lukujen valossa IV, vielä julkaisematon raportti, Kuntaliitto.)

Valtionosuutta saavien teattereiden menot ovat vuosittain reilut 170 miljoonaa euroa (2016). Valtionosuusrahoitusta teatterit saavat vuosittain 55 miljoona euroa ja kuntarahoitusta mukaan lukien kuntien omat ja yksityiset laitokset, vuosittain lähes 65 miljoonaa euroa. Vastaavasti orkesteripuolen reilun 70 miljoonan euron vuosittaisista menoista (ilman rso:ta) valtionosuus on vajaat 20 miljoonaa euroa ja kunnan rahoitus 39 miljoonaa euroa.

Valtionosuuden piiriin hyväksymisen ei tarvitse olla määräaikainen, jotta uusia toimijoita voitaisiin ottaa laskennallisen valtionosuusjärjestelmän piiriin. Opetus- ja kulttuuriministeriö voisi esityksen mukaan päätöksellään myös perua hyväksymisen valtionosuuteen oikeutetuksi, jos arvioinnissa käy ilmi, ettei toimija enää täytä valtionosuuden edellytyksiä.

Kuntaliitto kannattaa työryhmän ehdotusta useamman vuoden rahoitusta koskevasta suunnitelmasta kategorian I ja II toimintayksiköille.

Uudessa laissa täsmennetään lain tavoitteita ja valtionosuuden saamisen edellytyksiä sekä tuodaan säännöllinen arviointi osaksi rahoitusjärjestelmää, kun valtionosuuden edellytysten täyttymistä arvioidaan säännöllisesti. Lisäksi opetus- ja kulttuuriministeriön harkintavalta päättää valtionosuuden piiriin hyväksymisestä säilyy. Ministeriön harkintavalta laajenee paitsi toimintayksiköiden hyväksymisessä rahoituksen piiriin, myös rahoituspäätöksissä. Nykytilan arvioinnissa ministeriön jo lisääntynyt harkintavalta on tunnistettu erityisesti tilanteissa, joissa henkilötyövuosia ei voida myöntää täysimääräisinä. Tähän määräaikaisuus ei tuo muutosta.

Edellä mainituista syistä johtuen Suomen Kuntaliitto ehdottaa esityksessään, että määräaikaiseksi ehdotettu oikeus valtionosuuteen muutetaan toistaiseksi voimassa olevaksi vastaamaan museolain vastaavaa pykälää (museolaki, 6§):

Laki esittävän taiteen edistämisestä

5§

*Opetus- ja kulttuuriministeriö päättää hakemuksesta valtion talousarvion rajoissa esittävän taiteen toimintayksikön hyväksymisestä valtionosuuteen oikeutetuksi. Päättäessään hyväksymisestä valtionosuuteen oikeutetuksi ministeriö ottaa huomioon valtionosuuden tarpeellisuuden 3 §:ssä säädetyn tavoitteen kannalta.*

*Päätös toimintayksikön hyväksymisestä valtionosuuteen oikeutetuksi tehdään toistaiseksi.*

*Opetus- ja kulttuuriministeriö voi päättää rahoituksen myöntämisestä toimintayksikölle kuudeksi kalenterivuodeksi, jos:*

*1) toimintayksikön toiminta on erityisen laajaa ja monipuolista tai taiteellisesti erityisen korkeatasoista;*

*2) toimintayksiköllä on sen toiminta-ajatukseen perustuva, monivuotinen tavoitteita, toimintaa ja taloutta koskeva suunnitelma;*

*3) toimintayksikön toimintaa johtava henkilö on päätoiminen ja hänellä on tehtävään soveltuva koulutus, riittävä perehtyneisyys tehtäväalaan ja käytännössä osoitettu johtamistaito.*

*Muussa tapauksessa tehdään päätös rahoituksen myöntämisestä toimintayksikölle kolmeksi kalenterivuodeksi kerrallaan.*

*Opetus- ja kulttuuriministeriö arvioi kolmen vuoden välein, täyttääkö valtionosuuteen oikeutetuksi hyväksytty toimintayksikkö edelleen 4 §:ssä säädetyt edellytykset. Jos toimintayksikkö ei enää täytä 4 §:ssä säädettyjä edellytyksiä, opetus- ja kulttuuriministeriö voi peruuttaa toimintayksikön hyväksymisen valtionosuuteen oikeutetuksi.*

Vastaavasti Suomen Kuntaliitto ehdottaa, että 7 §:n valtionosuuden piriin hakeutumista koskeva 1 momentti muutetaan muotoon:

7 §

Esittävän taiteen toimintayksikkö voi hakea hyväksymistä valtionosuuteen oikeutetuksi opetus- ja kulttuuriministeriöltä opetus- ja kulttuuriministeriön ilmoittamana hakuaikana. Tarkemmasta hakumenettelystä ja hakuajoista säädetään opetus- ja kulttuuriministeriön asetuksella.

SUOMEN KUNTALIITTO

Johanna Selkee

 erityisasiantuntija

|  |  |
| --- | --- |
|  |  |
|  |  |